
Betico, e Lider 


stima pa su pueblo 


SU AMOR PA 
SU PUEBLO TA 


HACI CU AWE SU 
PUEBLO TA STIM'E 
Y RECORD'E 
COMO UN GRAN 
ARUBANO 


25 di januari ta un fecha special pa Aruba. 
Un dia nacional na unda nos comunidad 
por goza di un dia liber. Un dia na unda 
nos ta recorda e fecha natalicio di nos 
Libertador Gilberto Frangios Betico 
Croes kende, si ta na bida, lo a haci 86 
aña. 


E amor incondicional di Betico Croes 
pa un pueblo, su boluntad pa haci un 
sacrificio personal pa benificia su pueblo, 
su accionnan incansable pa salba 
su pueblo, su bondad legitimamente 
compasivo pa su pueblo, su corage pa 
enfrenta forsanan grandi pa su pueblo, 
su noblesa pa sirbi su pueblo, ta haci 
cu awe su pueblo ta recorde como un 
heroe, como un tata, como un libertador. 


Gilberto Francois Croes, miho conoci 
como Betico, a nace dia 25 di januari 
di e aña 1938 den un famia humilde na 
Santa Cruz. Su tata tawata Fransisco 
miho conoci como Panchico, y su mama 
tawata Mimita Croes-Lopez. Hunto nan 
tawata tin 11 yiu. 


For di mucha, Betico tawata hopi stima 
pa esnan rond di dje. E tawata gusta 
yuda otro. Betico tawata yuda Pastoor 
tambe como misdinaar. Algo sigur cu 
ta di remarca ta cu for di hoben caba, 
tawata bisto cu Betico un dia lo bira un 
lider. 


Betico a asisti scol basico St.Jozef 


School na Santa Cruz. Awendia e scol 
aki yama Colegio San Hose. Despues 
Betico a bay St. Dominicus College, 
na unda el a termina su H.B.S. Na aña 
1954 pa 1958 Betico a bay Kweekschool 
na Hulanda na unda el a studia pa 
maestro di scol. Na Hulanda Betico no 
a perde oportunidadnan pa demostra su 
calidad di bira un lider y tawata activo 
den diferente organisacionnan social 
Antiyano y tambe tawata organisa 
reunionnan pa studiantenan Arubiano y 
Antiyano na Hulanda. 


Despues di su estudio, Betico a regresa 
Aruba y a traha na St.Jozef School 
como maestro, e mesun scol unda cu 
el a bishita como alumno. Y despues, 
Betico a bay traha na MAVO St.Antonius 
College na Santa Cruz, cu awo ta Colegio 
San Antonio. 


Na Aña 1962, Betico, cu 24 aña, a drenta 
enlace matrimonial cu señora Glenda 
Croes di cua matrimonio a sali 4 yiu, 
Guisette, Glenbert, Junior y Glendeline. 
Yiunan, cu na un tempran edad, a biba 
sacrificio di nan tata pa su pueblo. Betico 
a sacrifica su famia, su yiunan pa e por 
traha pa e pueblo di Aruba. 


Palabranan inolvidabel cu Betico Croes a 
uza, di Omar Torijos di Panama, ta duna 
honor na e sacrificio aki: “E felicidad 
cu mi ta desea pa mi propio yiunan, ta 
e felicidad cu mi ta desea pa henter e 
pueblo di Aruba”. 


Na 1967, Betico a drenta e arena politico 
riba lista di AVP. Como politico hoben, 
Betico a bin cu cambionan den política. 
E tawata posee un deseo grandi pa uni 


e pueblo y pa Aruba haya su autonomia. 
Betico a fungi como diputado pa algun 
aña y a bandona e partido AVP despues 
di a wordo inspira pa funda su propio 
partido. 


Dia 9 di februari1971, Betico a funda 
Movimiento Electoral di Pueblo MEP y 
su popularidad den pueblo a crece mas 
y su lucha a bira mas ferviente pa lucha 
pa realisa e causa di su pueblo. Betico a 
bira e lider mas stima di Aruba. 


PAKICO SU PUEBLO TA STIM'E? 


Betico tawata amigo di pueblo, hende 
di tur hende. Su lucha pa logra libertad 
di nos pueblo tawata incansabel. Betico 
Croes tawata un luchador pa su pueblo. 
Y ta su noblesa pa realisa libertad di nos 
pueblo, awe ta haci cu Aruba ta stima 
Betico Croes. 


“Ban celebra 

e dia aki na 
grandi. Disfruta 
di nos programa 
dedica na e 
pueblo pa hunto 
nos recorda e 
lucha di 
Betico.” 


FELIZ DIA DI 
BETICO 


Betico, e Lider stima pa su pueblo 


Gilberto Francois Croes, miho conoci como Betico Croes, di mucha caba a 
demostra cualidadnan di bira un lider. Semper yudando esnan rond di dje y 
duna guia na esnan cu tawata tin mester di dje. Cualidad cu a sigui manifesta 
den e dianan di su hubentud y a brota como adulto. Betico tawata carismatico 
y tawata influencia y inspira tur esnan su rond. Hopi hende a expresa cu Betico 
Croes a nace un lider. Pero e realidad ta, cu ta e determinacion cu Betico 
tawata tin pa lucha pa libertad di su pueblo, a conberti'e den e gran lider cu el 
a bira, stima pa tur. 


INICIO DI E LUCHA PA STATUS APARTE 

Despues cu Lider di AVP a fayece, lidernan di bario a manifesta e deseo pa 
Betico bira e proximo lider. Lidernan di bario a proclama Betico lider di AVP, 
sinembargo despues cu famia Eman a nenga pasobra Betico no tawata un 
Eman, esaki no a keda realisa. Echo cu a pone Betico bandona e fila di AVP 
hibando un gran cantidad di lider di bario y siguidornan cu n'e. Y na februari 9, 
1971, Betico a funda su propio Partido. 


Na augustus 1972 Betico Croes a viaha pa Suriname formando parti di e 
Comision di Reino. Na e ocasion aki Betico a trata di convence Hulanda cu 
Aruba no ta desea di forma parti di un federacion Antiyano, esta un federacion 
basa riba ‘one man, one vote’. Sinembargo durante e conferencia aki Betico 
Croes no a haya apoyo di e otro partidonan politico di Aruba. Nan a declara cu 
Betico Croes no por papia na nomber di e pueblo Arubano ya cu e ta representa 
unicamente 7 asiento, esta un minoria den Parlamento di Aruba. No a keda 
Betico Croes nada otro cu bandona e reunion declarando cu “mi ta bay bek 
cerca mi pueblo, pero lo mi bolbe”. Despues di yegada di Betico na Aruba, el a 
cuminsa cu accionnan extra parlamentario cu e unico meta pa haya mas oido 
pa e causa di Aruba cerca Hulanda. 


Dia 18 di maart 1973 un manifestacion masal a ser organisa den 
Wilhelminastadion pa demostra dilanti di e parlamentarionan di Hulanda y 
Antiyas cu Aruba ta rechasa e federacion Antiyano y ta decidido den su lucha 
pa logra su libertad, esta su Status Aparte. 


Dia 18 di maart 1975 MEP a organisa un grandioso Marcha di Libertad cu 
flambeu den cayanan di Oranjestad. Alavez den e mesun aña ey un mocion 
di Eilandsraad a wordo acepta cu a haci posibel pa entama misionnan pa 
exterior en busca di apoyo pa e lucha di e pueblo Arubano. E misionnan aki 
tabata pa entre otro Colombia, Venezuela, Costa Rica, Panama, Hulanda, 
Inglatera, Merca, Nacionnan Uni y Organisacion di Estadonan Americano 
(O.A.S.). Betico su deseo y meta tawata pa Aruba bira autonomo y a lucha cu 
determinacion pa Aruba haya mas reconocimento. 


PAKICO SU PUEBLO TA STIM'E? 
Betico a sa di uni e pueblo Arubiano cu no a exclui niun hende pa cua motibo 
tambe, el a bira e lider mas stima den su tempo. Un lider cu a haci di Aruba un 
gran famia. Un lider cu determinacion incansabel pa realisa su meta pa duna 
Aruba su libertad, su Status Aparte. 


Lider di MEP 
Pan Cebra) Da) dD Belico / Evelyn Wever-Croes 


“E echo cu mi a wordo golpia, 

e echo cu mi a wordo benta den prison, e echo 
cu mi a wordo tira, ta pa motibo cu mi a hiba e 
liderazgo di e partido cu a hiba e lucha di nos 
pueblo den fase di realisacion”. 


Esakinan tawata palabranan cu Betico Croes a expresa na 
momento crucial di su carera como politico. Y awe, su pueblo 
pa cua el a lucha, ta celebra su fecha natal, kende, si ta na 
bida, lo a haci 86 aña. 


ATENTADO RIBA BETICO CROES 

Tradicionalmente partido MEP ta tene su parada di auto riba 
e diadomingo prome cu eleccion y esaki tambe tabata e caso 
dia 24 di april 1983. E parada cu manera custumber a ser 
acompaña pa e famoso ‘Barco di Libertad’ a pasa bishita tur 
bario di Aruba y caminda e hendenan tabata para canto di 
caminda cu bandera saludando e fila. Sinembargo na final di 
e parada, Betico Croes a ser tira y herida casi fatalmente pa 
un bala di un agente policial na veld di Winston. Esnan cu a 
acompaña Betico Croes den e jeep a lant'e for di suela ya cu 
e tabata sin conocemento y a hib'e hospital. E pueblo tabata 
conmovi pa loke a sosode cu su lider. Un tension grandi tabata 
reina y e situacion tabata explosivo. 

Tur actividad politico a ser para. Un alivio grandi a pasa den 
pueblo ora cu Betico a papia for di hospital na television, 
pidiendo su pueblo trankilidad y pa bay vota su diabierna 
siguiente. 


Lo por tabata coincidencia of no, pero e diasabra prome 
cu e parada di MEP, un grupo grandi di lidernan di bario y 
simpatisadornan a reuni na Rooi Lamoenchi y Betico Croes 
a hiba un discurso na e ocasion ey. Durante su discurso el a 
expresa e palabranan historico: 'Si mi cay na caminda, gara e 
bandera y sigui cu e lucha”. 


Dia 29 di april 1983, esta riba dia di eleccion, Betico Croes a 
wordo traslada urgentemente pa Jackson Memorial Hospital 
na Miami pa busca su salud. Un pueblo yorando su lider a vota 
den eleccion pa duna MEP un mandato absoluto di 13 asiento 
y cu Betico como votegetter cu 10.506 voto, cual te cu awe ta 
un record den historia di Aruba. 

Na Miami poco poco Betico Croes a recupera di e herida di 
bala y dia 28 di augustus 1983 el a bolbe su isla natal, sano y 
salvo pa continua cu su lucha pa Aruba su libertad. 


Betico, e Lider stima pa su pueblo 
PASOBRA E TAWATA UN 
LUCHADOR PA SU PUEBLO Y 
TAWATA DISPUESTO PA SUFRI PA 


SU PUEBLO 


Un homber di curashi cu a haci tur 
lo posibel pa Aruba haya su Status 


Aparte. 


Un multitud grandi a ricibi Betico na aeropuerto y a duna Betico 
un bonbini festivo demostrando asina e stimacion cu pueblo 
tawata tin pa e gran luchador aki. Den su discurso e dia ey, 
Betico a bisa: 


“E bala di odio di e agente policial cu a pasa door di mi curpa, 
cerca di mi curason, a cambia den un bala di oro; e tawata 
un ‘deadshot’ segun e docternan na Miami. Aunke mi curpa 
ta cubri di cicatris y mi intestino ta pafo di mi curpa, mi kier 
expresa publicamente cu Dios Tata Todopoderoso a cuida mi y 
a manda mi bek mundo cu e bala di oro pa salba nos pueblo; 
pa nos por haci uzo di e derecho sagrado di autodeterminacion 
y pa asina nos por bira un pais liber. Libertad di un pueblo no 
ta un privilegio ni un regalo sino un derecho sagrado. Mientras 
mi tin campana, mientras mi tin rosea, e lo no tin sosiego te ora 
e mira Aruba bira liber. Un Aruba caminda ta reina harmonia, 
husticia pa cada uno y caminda ta reina paz”. 


PAKICO SU PUEBLO TA STIM'E? 

Gilberto Francios Betico Croes tawata un luchador pa su pueblo 
kende tawata dispuesto pa sufri pa su pueblo. Un homber di 
curashi cu a haci tur lo posibel pa Aruba haya su Status Aparte. 


LIDER DI MEP 
Evelyn Wever-Croes 


ta invita comunidad di Aruba pa asisti na 
Manifestacion Cultural diaranson 24 di januari, 
8or pa 10.30 anochi na Plaza Libertador GF 
Betico Croes y pa Ceremonia Protocolar 
diahuebs 25 di januari, 9or pa 10.30 di mainta 
na Plaza Libertador GF Betico Croes. 


Tambe lo tin diferente actividadnan den 
barionan di Aruba. Pabien Aruba cu Dia 
di Betico. “Ban celebra e dia aki na grandi. 
Disfruta di nos programa dedica na e pueblo 
pa hunto nos recorda e lucha di Betico.” 


Un hoben simpatico, di un spirito bibo y cu un amor grandi pa 
su isla, cu semper tabata meymey di su hendenan. E por ta 
famia, den deporte, na misa, tocando musica y naturalmente 
den politica. Betico, manera e hoben aki tabata ser yama, 
semper a stima su hendenan y tabata kier cu tur persona tin e 
oportunidad igual di progresa den bida. 


Progreso bo por logra solamente ora cu bo ta liber. Ora cu bo 
por tuma bo mesun decisionnan y tambe crea oportunidadnan 
di desaroyo pa bo mes y pa otro. Sinembargo, den e pais cu 
e tempo ey Betico tabata biba no tabata di e facil ey pa su 
pueblo y su isla progresa. Aruba tabata bou di e yugo di Antias 
Hulandes, un constelacion di seis isla caribense cu ta forma 
parti di e Reino Hulandes. Pero ta e isla mas grandi tabata 
esun cu semper tabata haya mas previlegio y hasta casi por a 
dicidi pa e islanan mas chikito. 


Den un situacion di desigualdad asina aki, Betico no tabata kier 
pa su pueblo biba. Pesey, e tabata tin e vision pa mira su isla 
liber y autonomo, di por ta para riba su pianan y tuma su propio 
decisionnan. E vision aki no tabata simplemente un soño of un 
deseo, e tabata un lucha cu un lider cu curashi mester a guia y 
cu e sosten di su pueblo cu tambe tabata comparti e deseo di 
ta liber y autonomo. 


E lucha aki a cuminsa na november di aña 1971 na momento 
cu Betico a opone di e proposicion di forma un Federacion 
Antiano segun e sistema proporcional di voto, esta “one man, 
one vote”. E lucha sagrado aki pa Aruba pa bira liber a bira 
realidad riba 1 di januari 1986. 


E BETICO DEN NOS 

E legado cu Betico a laga pa nos, ta cu nos tin cu stima nos 
hendenan, stima nos pueblo duna balor na nos simbolonan di 
identidad y lucha pa e libertad di bo pais. Manera e dicho di 
Betico ta bisa: “Ki bal un homber sin derecho, ki bal un homber 
sin bandera, ki bal tin curason den pecho, si bo no ta liber den 
bo tera!”. Ta pa medio di e libertad cu ta e Status Aparte cu 
Aruba a logra haya, Aruba por a desaroya su mes y progresa 
ta cu e dia di awe. 


Nos deber ta pa salvaguardia nos libertad contra di tur energia 
aheno cu kier kita of atacha nos libertad. 

Nos tur cu ta biba na Aruba, sea bo a nace riba e isla of un 
otro parti di mundo, Aruba ta nos cas y nos tin cu conserva y 
proteha nos dushi hogar Aruba. Nos por ta orguyoso di ta e 
“one happy island”, ta pasobra nos ta liber y nos ta comparti e 
felicidad aki cu mundo henter. 


FELIZ 

DIA DI BETICO 

NA PUEBLO 
HENTER. 


Dia 25 di januari un biaha mas pueblo di 
Aruba lo subi caya pa celebra den grandi 
Dia di Betico. Gilberto François "Betico" 
Croes, a nace 25 di januari 1938 na 
Santa Cruz Aruba. E tabata e di 6 yiu di 
un famia di 12 yiu di Francisco Cornelio 
Croes y Maria Louisa Croes-Lopez. Su 
rumannan mas hoben Hendrik y Rudy 
Croes a drenta cu ne den politica. Mas 
despues su yiu homber Glenbert Croes, 
actual Minister di Labor, y su sobrina 
sra. mr. Evelyn Wever-Croes, Prome 
Minister actual di Aruba, tambe a sigui 
su pasonan. 


E LUCHA Y LOGRONAN SAGRADO 
DI BETICO CROES 

E lucha pa nos ta independiente di 
Antiyas Hulandes tabata uno grandi 
y esaki a wordo logra pasobra Betico 
Croes tabata un homber determina 

y visionario. Betico a logra pa Aruba 
tin su propio Bandera como pais, 

su propio himno nacional, su propio 
moneda, su propio Parlamento, su 
propio constitucion, su propio Banco 


— 


d 


Central y hopi mas. Apesar cu e lucha 
semper tabata intenso y tin biaha tabata 
mustra cu tabata imposibel pa gana e 
bataya, Betico a persevera y a logra 

cu awe nos tin nos Status Aparte den 
Reino Hulandes. Betico su amor pa e 
pueblo, su dedicacion na e causa ta sin 
comparacion. 


Betico Croes mes no por a experencia e 
victoria aki, como cu e tabata envolvi den 
un accidente grave riba 31 di december 
1985, algun ora prome cu e Status 
Aparte a drenta na vigor (1 januari 1986). 
Despues di lunanan largo den coma y di 
lucha pa su bida, Betico Croes a fayece 
dia 26 di november 1986. 


DIA DI BETICO: UN CELEBRACION 
NACIONAL PA ARUBA SU 
LIBERTADOR 

Dia di Betico, cu ta wordo celebra tur 25 
di januari, ta yena cu celebracion cultural 
tur caminda rond di Aruba. Riba 25 di 
januari Aruba ta para keto di su trabao y 
ta recorda riba e fecha aki e importancia 
di e bida y logronan di nos heroe y 
libertador nacional. Sigur e palabranan 
di Betico, “Si mi cay na caminda, gara 
e bandera y sigui cu e lucha," ta resona 
mas cu nunca entre e politiconan di e 
prestigioso partido Movimiento Electoral 
di Pueblo cu e la bay laga atras. Dia di 
Betico ta honra e legado exepcional di 
Betico Croes. Tur aña por mira con e 
pueblo ta subi e cayanan di nos pais pa 
disfruta y honra Betico pa tur loke e la 


haci pa nos. 


Betico Croes a demostra a traves di su 
bida cu nada ta imposibel pa logra. Su 
esfuerso, dedicacion, determinacion, 
intensidad pa logra su metanan y su amor 
pa su pueblo ainda ta resona a traves 
di su discursonan di pasado, pero cu lo 
keda graba pa semper den e curason di 
un pueblo agradecido. Pabien Aruba! 


PABIEN 
ARUBA! 


Feliz 
pia di Betico 


E refran di nos Himno Aruba dushi tera, ta tipifica cada un di 
nos cu a bira cuidadano o a nace riba e suelanan di Aruba. E 


ta laga nos realisa cu tin tempo duro, tempo trankilo, pero cu 
si nos tin speransa y fe, nos ta logra. Si nos tin hendenan rond 
di nos cu tambe ta dispuesto pa sacrifica y duna un man, nos 
ta logra. Y no ta asina cu fisicamente nos no por kibra, esey sa 
pasa y ta pasa. Pero nos ta logra pa no kibra ora cu nos realisa 
cu nos forsa ta den union, respet pa otro y perseverancia. 
Esakinan ta algun di e aspectonan cu te cu awe tin e memoria 
di Betico presente. Aspectonan cu a percura pa generacionnan 
keda rebiba su mensahenan y wordo inspira y inspira otronan 
atraves di nan. Apesar cu den persona e no ta mas presente cu 
nos, den pensamento y curason ainda e ta presente pa hopi. 


Mi ta referi na Betico Croes, un estadista Arubano cu te cu awe 
ainda ta inspira generacionnan cu a nace o no a nace aki. Na 
scolnan bo por mira e impacto cu su decisionnan y pasonan 
tuma decadanan atras, tin awe ainda riba e studiantenan. 
Mensahenan cu ta laga cada un reflexiona den era y tempo di 
awe. Materialismo a avence idealismo”, “si mi cay na caminda 
gara e bandera y sigi cu e lucha”, ‘no tin victoria sin sacrificio”. 
Palabranan bon scogi cu a transcende tempo cu ta aplicabel 
awe ainda. 


Sin cu hobennan a conoce personalmente, hopi di nan ta 
transmiti un aprecio sin igual pa su persona y locual cu e a 
nifica pa Aruba. Awe ainda nan ta convivi e ideologia, cu e a 


planta den e comunidad aki. E ideologia di: ta sincero den bo 
intencion, y no haci nada pa bo propio interes. 


Betico a practica liderazgo ariba un nivel cu te cu awe ta di 
admira. Den su mes palabranan e a indica cu e ta un tata pa 
henter e pueblo di Aruba. Un tarea grandi y cu un peso enorme 
pa soporta. 

E sinceridad cu e tawata transmiti, a logra capta e mente y 
curason di henter un pueblo pa para banda di dje den e lucha 
y causa mas grandi cu Aruba a conoce den su historia te cu 
awe, e Status Aparte. 


Aruba a conoce diferente politico, di diferente partido. Pero 
ta parce cu Betico su mensahe no tawata mara na politica 
solamente, ni solamente un partido. Su mensahe a etala ariba 
un nivel mas halto, cu te cu awe Reino Hulandes, Caribe y 
Latino America ta bon na altura di e logro grandi di Betico. 


Aruba por ta orguyoso di por a produci un cuidadano cu a 
sa di carga su Pais ariba su afan personal. Un lider cu den 
tur honestidad a splica den pleno campaña na su pueblo e 
seriedad y retonan su dilanti, apesar di core e risico di perde 
un eleccion. Un persona cu a pone tur atencion y esfuerso, pa 
por logra e bienestar pa su Patria. Caracteristicanan cu nos ta 
mira masha poco awendia den e era aki. 


Den e dianan nos dilanti celebrando Dia di Betico, nos tin e 
speransa cu su corahe y balentia lo motiva y inspira nos tur y 
e generacion cu ta sigui despues di nos. Pa den e trabou di tur 
dia nos avansa y prevalece riba tur obstaculo cu por presenta 
nos dilanti. 


Nos tin e dificil tarea, pa mescos cu esnan cu despues di Betico 
cu a percura di practica e ideologia aki, pa continua y aplica 
e ideologia di respeta, lucha y sacrifica pa logra progreso na 
Aruba su bienestar. 


Temponan ta cambia, pero principionan ta permanece. Si 
nos pone interes di otronan prome cu nos mes, nos tambe lo 
ta contribuyendo grandemente cu e adelanto pa nos Pais y 
transcende tempo manera Betico d.f.m. a haci’e. 


MI TA DESEA 

PUEBLO DI ARUBA 
UN FELIZ 

DIA DI BETICO ! 


Den Haag - Personal di Arubahuis 
a tene awe 24 di januari, na antesala 
di Dia di Betico, un ceremonia pa 
recorda e fecha natalicio di Sr. 
Gilberto Francoise “Betico” Croes, 
politico y estadista Arubiano. 


Minister Plenipotenciario mr. Ady 
Thijsen y director di Arubahuis mr. 
Joselin Croes a pone un flor na e 
busto di Betico Croes. 


Despues di e ceremonia a canta nos 
himno nacional ‘Aruba Dushi Tera’. 


AUBA” 


¡“BETICO” ( 
November 1986 


NG VAN 

)NFERENTII 

EN HAAG ` ` 
axi 1983 


Minister Plenipotenciario 
Ady Thijsen 


BETICO CROES SEMPER A 
CARGA CONFIANSA Y FE 
DEN NOS PUEBLO, DEN NOS 
CARACTER Y MENTALIDAD 


Durante di un di Betico su discurso e la bisa lo siguiente: “Semper 
ami tawata carga e confiansa y fe den e pueblo aki. Semper m'a 
carga e confiansa den e mentalidad y caracter di e pueblo aki y 
pesey nos por bisa cu pueblo di Aruba a salba su honor y dignidad 
realisando su libertad * 


E caracter y mentalidad aki ta loke ta bay yuda nos recupera y 
surpasa tur reto. Pesey mes nos mester enfatisa e echo cu nos 
mester sigui papia di su legado, di e lucha cu e la hiba. Di e motibo 
pakico nos ta yam'e nos Libertador y arkitecto di nos Status Aparte. 
Ta unico manera cu nos lo sigura cu nos ta sigui aprecia loke nos tin 
y tur loke nos a logra desde cu nos a haya nos Status Aparte. 


Pesey mes diahuebs awor, dia 25 di januari, laga nos rindi honor 
na su memoria. Bisti bo T-shirt, hisa bo bandera y sali celebra. 
Pero tuma tempo tambe pa papia di dje, conta bo yiu y nietonan 
di su lucha. Pa nan sa cu aki na Aruba nos tabata biba bou otro 
circumstancianan prome cu 1986. Y cu desde 1 di januari 1986 
Aruba a crece y florece. Y esaki sigur tabata danki na Betico! 


Feliz Dia di Betico Aruba! Ban recorda y celebra su fecha natalicio 
en grandi y contagia nos mes cu e candela di lucha pa semper nos 
sigui hiba Aruba padilanti. 


FELIZ DIA DI 
BETICO ARUBA! 
BAN RECORDA 
Y CELEBRA SU 

FECHA NATALICIO 

EN GRANDI. 


Diahuebs awor 25 januari pueblo ta celebra cumpleaños di 
nos lider inmortal Betico Croes y alabes ta recorda su maximo 
esfuersonan pa porfin nos pueblo por a kibra e cadena cu 
tabata tin nos dushi isla Aruba mara. Cu su lucha incansabel 
na final a logra cu nos ta “baas in eigen huis”, cu e logro di nos 
Status Aparte. 


Nos Libertador a logra locual hopi a purba, cu ta Uni e pueblo 
pa por a logra nos Status Aparte. Nos lider maximo tabata 
sa cu e tabata un tarea hopi dificil, pasobra e pueblo tabata 
hopi segregra y p'esey nos lider maximo a dicidi pa duna e 


isla su identidad cu ta su bandera y su himno. Esaki a duna 
cada ciudadano e sentimento nacionalista y cu cada bes cu 
e bandera tabata bula y nos scucha nos Himno “Aruba dushi 
tera” cada ciudadano por ta orguyoso di nos isla y cu pueblo 
completo tabata anhela pa nos isla por ser reconoci rond di 
mundo y por ta liber. 


Cu e logro di Status Aparte 1 januari 1986 e meta a ser logra. 
Unda cu awe pueblo completo por wak nos bandera ta bula 
rond di mundo, nos himno ta resona rond mundo, cu mundo 
completo conoce nos isla y sigur lo mas importante nos por tin 
e destino di nos isla den nos propio man. 


Nos lider maximo lamentablemente no por a mira realisacion 
di su logronan y p'esey den hopi di su discursonan tabata 
manda e mensahe pa nos, nos yiu y nos futuro generacionnan: 
“Laga nos cuida nos Status Aparte manera un clompi diamante 
y laga nos yiunan y yiu di nos yiunan gara nos bandera, canta 
nos himno y conserva nos patria Aruba”. 


Na momento cu cosnan ta bay dificil den e pais aki hamas nos 
no tin di perde speransa, pero nos tin di sigui lucha y no laga 
e lucha di nos Libertador Betico Croes tabata envano. Nos 
Libertador a laga pa nos un pais cu nos tin cu cuida y conserva 
y e unico manera cu nos por logra esaki ta den UNION. 


P'esey laga cada ciudadano cu ta biba riba e clompi diamante 
yama Aruba reflexiona cu nos no por sigui biba mas oprimi y 
e unico manera pa nos por logra libra nos mes di e opresion 
actual ta UNION. Pueblo tin di uni cu e unico causa pa mantene 
nos libertad y p'esey pa termina mi ta pidi pueblo pa no perde 
speransa hamas, pero “Gara e bandera di nos dushi isla Aruba 
y ban sigui cu e lucha pa conserva nos patria y nos libertad”. 


BAN CELEBRA 
DIA DI BETICO 
DEN UNION. 

¡CROES TA E 
STIMA CUA SA 
I NOS PUEBLO NA 
ESTAR DI ARUBA 


P. `w 


25 di januari nos ta conmemora e fecha natalicio di Betico 
Croes, e lider stima di nos Pais cu a sa di uni nos Pueblo na 
bienestar di Aruba. 


Na bida Betico lo a cumpli 86 aña, pero Dios a dicidi diferente y 
na edad di 48 aña Betico a bay sosega pa semper. Sinembargo 
Betico su esfuersonan, logronan y su amor incondicional pa 
Arubata asina grandi, cu awe 38 aña despues di su fayecimento, 
ainda Betico ta bibo den e memoria y curason di nos Pueblo. 
Esaki ta demostra cu Betico Croes ta e lider stima pa su Pueblo. 


Betico su amor pa Aruba te dia di awe ta inspira, pa e manera 
cu ela unifica e Pueblo di Aruba pa logra cosnan grandi pa nos 
Pais. Na cabes di un Pueblo uni, Betico a logra Aruba su Status 
Aparte cu a duna nos e herment pa desaroya como Pueblo y 
Pais, segun nos propio compas pa dicidi nos propio destino. 


Na caminda pa logra nos Status Aparte, Betico a mustra nos 
riba e importancia pa defende nos diginidad y nos identidad, 
y pa obra semper cu amor pa nos prohimo y nos Pais. Ta e 
amor cu Betico a demostra den su obranan pa Aruba, ta locual 
a transcede e barera di tempo y awe ta e forza invisibel cu ta 
yuda e Pueblo di Aruba pa surpasa tur reto. 


Nos ta eternamente gradici na tur locual Betico a significa pa 
Aruba. Betico ta e lider stima pa su Pueblo. Ban siña nos yuinan 
kende tabata Betico Croes. Ban splica nan di e legado cu ela 
laga pa nos, y mustra nan riba e forza cu union y amor ta trece 
pa e Pueblo di Aruba. Feliz Dia di Betico. 


PASA UN FELIZ 
DIA DI BETICO, 
ARUBA. 
CELEBRA NA 
GRANDI E DIA DI 
NOS LIBERTADOR. _ 


DIA DI BETICO NOS LIBERTADOR DIA DI BETICO NOS LIBERTADOR DIA DI BETICO ` 

